Kuolemansairaan 3-vuotiaan kipulääkkeet vienyt hoitaja tuomittiin – ehdollista vankeutta ja yhdyskuntapalvelua

Saattohoidossa olleen lapsen morfiinit varastanut hoitaja selvisi ehdollisella vankeudella ja yhdyskuntapalvelulla.

Keski-Pohjanmaan käräjäoikeus on tuominnut 36-vuotiaan naisen, joka kuolemansairaan kolmevuotiaan lapsen hoitajana varasti tämän kipu- ja unilääkkeet ja käytti ne itse.

Hoitaja sai vuoden ja kahdeksan kuukautta ehdollista vankeutta. Lisäksi hänelle määrättiin 80 tuntia yhdyskuntapalvelua. Syyksi luettiin törkeä pahoinpitely, varkaus, huumausaineen käyttörikos, rattijuopumus ja liikenneturvallisuuden vaarantaminen.

Käräjäoikeuden mukaan teko oli erityisen julma muun muassa hoitajan vastuuaseman, lapsen puolustuskyvyttömyyden ja aiheutetun kivun ja kärsimyksen takia.

Lapsi altistui hengenvaarallisille vieroitusoireille. Lääkkeidensä puuttumisen takia lapsi kärsi voimakkaista kivuista, lihaskouristuksista, vatsakivuista ja hengitysvaikeuksista.

Toisaalta oikeus otti huomioon sen, ettei hoitaja näytön perusteella kuitenkaan jättänyt lasta kertaakaan vuorokaudeksi kokonaan ilman morfiinia.

Lääkkeiden varastaminen tapahtui loka–joulukuussa 2015. Hoitaja tunnusti jo esitutkinnassa, että hän vaihtoi ainakin kymmeneen morfiiniruiskuun vettä. Lisäksi hän vaihtoi lapsen unilääketabletteja allergialääkkeisiin.

Teon julmuudesta huolimatta käräjäoikeus katsoi, että rangaistus voitiin antaa ehdollisena. Hoitajalla ei ole rikosrekisteriä eikä aiempia pahoinpitelytuomioita. Huomioon otettiin myös hänen oma terveydentilansa ja hoitoon hakeutumisensa.

Lääkevarkaudesta nainen on tuomittu kerran aiemmin. Hän varasti Keski-Pohjanmaan keskussairaalassa Kokkolassa kätilönä toimiessaan huumausaineiksi luokiteltuja lääkkeitä vuonna 2010. Hän sai sakkotuomion varkaudesta ja huumausaineen käyttörikoksesta.